TERMENI DE REFERINȚĂ
Specialist(ă) în monitorizarea și gestionarea datelor proiectului

Proiect: „Acces echitabil la locuri de muncă și la surse de venit pentru femeile din grupuri vulnerabile”

1. Informații generale
	Element
	Informație

	Organizația contractantă
	Asociația Obștească „CASMED”, IDNO 1010620009171, mun. Bălți

	Tipul contractului
	Contract de prestări servicii

	Perioada estimată
	Noiembrie 2026 – ianuarie 2028, conform calendarului proiectului

	Locul prestării
	Mun. Bălți; unele activități pot fi realizate la distanță

	Volumul estimat
	150 de ore de servicii

	Unitatea de ofertare și plată
	Tarif orar; plata se efectuează pentru orele prestate și recepționate

	Depunerea ofertelor
	Până la 15 noiembrie 2026, la office@casmed.md 



2. Contextul proiectului
Asociația Obștească „CASMED” implementează proiectul „Acces echitabil la locuri de muncă și la surse de venit pentru femeile din grupuri vulnerabile”, cu sprijinul UN Women și finanțarea Agenției Austriece pentru Dezvoltare (ADA). Proiectul se desfășoară în municipiul Bălți și în raioanele Fălești, Glodeni, Rîșcani, Florești și Sîngerei.
Proiectul urmărește să sprijine 170 de femei cu vârste cuprinse între 18 și 54 de ani, inclusiv tinere care nu lucrează și nu urmează studii sau cursuri de formare profesională, precum și femei cu responsabilități de îngrijire. Participantele vor beneficia, în funcție de necesități, de instruire, orientare profesională și sprijin pentru accesarea oportunităților de angajare sau de obținere a veniturilor din activități independente.
 
3. Scopul contractării
Crearea și administrarea unei baze de date unice pentru proiect, care să permită evidența participantelor, urmărirea serviciilor primite și furnizarea de date corecte, actualizate și dezagregate pentru monitorizare și raportare. Baza va utiliza în principal Google Forms și Google Sheets. Membrii echipei vor introduce datele despre activitățile pe care le desfășoară; specialistul/specialista va organiza, gestiona și verifica baza de date și va pregăti situațiile statistice.

4. Serviciile solicitate
· Crearea bazei de date în Google Sheets, pornind de la formularul de înscriere utilizat de proiect, cu un cod unic pentru fiecare participantă și mecanisme de prevenire a dublurilor.
· Organizarea evidenței serviciilor oferite fiecărei participante: instruiri, consiliere, sprijin psihosocial, calificare, orientare profesională, precum și a rezultatelor obținute.
· Configurarea câmpurilor, formulelor și centralizatoarelor necesare pentru calcularea indicatorilor și pentru extragerea datelor dezagregate, conform criteriilor stabilite în proiect.
· Verificarea periodică a completitudinii și corectitudinii datelor și comunicarea erorilor către membrii echipei pentru corectare.
· Pregătirea situațiilor statistice, inclusiv a datelor dezagregate, pentru monitorizarea internă și raportarea către finanțator.
· Stabilirea regulilor de acces și a unei instrucțiuni scurte de utilizare; predarea bazei de date și a tuturor fișierelor editabile către CASMED.
· Datele personale vor fi păstrate în spațiile de lucru aprobate de CASMED, cu acces limitat pentru persoanele autorizate. Rapoartele externe vor conține date agregate sau anonimizate.

5. Livrabile și volumul estimat
Cele 150 de ore reprezintă volumul estimat pentru întregul contract. Repartizarea poate fi ajustată cu acordul CASMED, fără a depăși volumul total.
	Cod
	Livrabil / serviciu
	Termen orientativ
	Ore

	L1
	Bază de date funcțională, cu coduri unice, evidența serviciilor, indicatori și instrucțiuni de completare.
	Noiembrie–decembrie 2026
	30

	L2
	Baza de date administrată și actualizată; verificarea calității datelor și corectarea neconcordanțelor împreună cu echipa.
	Pe durata contractului
	80

	L3
	Tabele cu indicatori și date dezagregate, pregătite pentru monitorizare și raportare.
	Periodic și la termenele de raportare
	30

	L4
	Baza de date finală verificată, setul final de indicatori și predarea fișierelor editabile.
	Ianuarie 2028
	10

	TOTAL
	
	
	150



6. Recepția serviciilor și calculul plății
Serviciile vor fi prestate în baza unui contract de prestări servicii, la tariful orar stabilit în acesta.
Lunar, specialistul/specialista va prezenta evidența orelor lucrate și rezultatele realizate: baza de date actualizată și, după caz, situațiile statistice solicitate. CASMED va verifica și va accepta serviciile prestate.
Părțile vor semna un act de îndeplinire a lucrărilor (serviciilor prestate), care va indica perioada, serviciile prestate, numărul de ore acceptate, tariful orar și suma de plată. Plata se efectuează în baza actului semnat, pentru orele efectiv prestate și acceptate, fără a depăși 150 de ore contractate.

7. Oferta financiară  
Oferta financiară va indica tariful pentru o oră și valoarea totală pentru 150 de ore, în lei moldovenești, cu toate taxele incluse. 
Prestarea în baza patentei de întreprinzător nu este acceptată. 

8. Cerințe de calificare
Cerințe minime
· Studii sau experiență relevantă în monitorizare și evaluare, analiză de date, statistică, economie, științe sociale, management de proiect sau domenii conexe.
· Cel puțin 5 ani de experiență în colectarea, organizarea, verificarea sau analiza datelor.
· Competențe avansate de utilizare a Excelului sau a Google Sheets: formule, filtre, validări și tabele centralizatoare.
· Capacitatea de a pregăti rapoarte clare, de a colabora cu echipa și de a respecta confidențialitatea datelor; comunicare în limba română.

Constituie avantaj
Experiența în monitorizarea proiectelor finanțate de donatori internaționali, utilizarea Google Forms sau a altor instrumente de colectare digitală, raportarea indicatorilor dezagregați și cunoașterea limbii engleze.

9. Evaluarea ofertelor
Vor fi evaluate ofertele complete, care îndeplinesc cerințele minime. Evaluarea tehnică și cea financiară au fiecare câte 50 de puncte. Pentru a trece la evaluarea financiară, oferta trebuie să obțină minimum 35 din 50 de puncte la evaluarea tehnică.
	Criteriu de evaluare
	Punctaj maxim

	Experiență în crearea și administrarea bazelor de date pentru monitorizarea proiectelor, demonstrată prin CV
	20

	Competențe practice în Excel sau Google Sheets pentru organizarea, prelucrarea și centralizarea datelor, demonstrate prin exemplul de lucru prezentat
	15

	Experiență în verificarea corectitudinii datelor și elaborarea rapoartelor cu indicatori dezagregați, demonstrată prin CV
	15

	Total evaluare tehnică
	50

	Evaluare financiară
	50

	TOTAL GENERAL
	100



10. Dosarul de participare și depunerea ofertelor
· CV-ul persoanei care va presta serviciile, cu prezentarea experienței relevante în monitorizare, analiză și baze de date.
· Copii ale documentelor de studii sau de formare profesională relevante, după caz.
· Un exemplu de fișier Excel (.xlsx) sau Google Sheets (link accesibil), realizat anterior și anonimizat sau demonstrativ cu date fictive, care prezintă structura bazei de date, mecanismele de verificare a datelor și un centralizator cu date dezagregate.
· Oferta financiară completată și semnată conform Anexei 1.
Dosarul de participare se transmite prin e-mail la office@casmed.md, cu subiectul „Concurs: Specialist(ă) în monitorizarea și gestionarea datelor proiectului”, până la 15 noiembrie 2026.

11. Condiții de colaborare și conduită profesională
Specialistul/specialista va colabora cu managerul și echipa proiectului, va ține evidența orelor prestate și va respecta politicile CASMED privind protecția datelor, integritatea și prevenirea exploatării și abuzului sexual (PSEA). Baza de date, instrumentele și fișierele realizate în cadrul contractului vor rămâne la dispoziția CASMED, în format editabil.







Anexa 1. Oferta financiară
Concurs: Specialist(ă) în monitorizarea și gestionarea datelor proiectului

Numele și prenumele / denumirea ofertantului: ______________________________________________
Telefon: __________________________  E-mail: ______________________________________________
 
	Serviciu
	Volum estimat
	Preț unitar ofertat (MDL, taxe incluse)
	Preț total (MDL, taxe incluse)

	Servicii de monitorizare și gestionare a datelor, potrivit Termenilor de referință
	150 de ore
	
	



Confirm că prețul ofertat include întregul pachet de servicii descris în Termenii de referință și că reprezintă costul total al contractării. Oferta este valabilă timp de 30 de zile de la termenul-limită de depunere.

Data: _____________________                          Semnătura: ______________________________

